**¿Per què és tan especial la superlluna d'aquest dilluns?**

***Podrem veure la Lluna més gran i brillant des del 25 de gener de 1948***

13 de novembre 2016

# Jorge Wagensberg

Aquest dilluns, **14 de novembre del 2016,** és un dia assenyalat per a llunèfils i llunàtics perquè d'aquí unes hores, i per cortesia de les**lleis de Newton**, tindrem l'oportunitat de veure la**Lluna més gran i brillant des del 25 de gener de 1948**. En aquella ocasió m'ho vaig perdre perquè vaig néixer gairebé un any després, però l'espectacle torna dilluns a la tarda i és probable que algun dels [**dos mil milions de mòbils**](http://www.elperiodico.com/es/noticias/opinion/luna-vista-internet-por-juan-carlos-ortega-5623546)que pul·lulen per la superfície del globus capti aquesta vegada[**la imatge lunar del segle.**](http://www.elperiodico.com/es/noticias/ciencia/eclipse-total-luna-roja-sangre-superluna-4544172)**¿Per què és tan especial aquesta oportunitat?**

Les òrbites dels astres**no són circulars sinó el·líptiques.** La Lluna, en el seu viatge al voltant de la Terra, té un**màxim acostament de 356.500 km i un màxim allunyament de 406.000 km** . I la **Terra,** en el seu viatge al voltant del Sol, s'acosta un**màxim de 147 milions de quilòmetres i s'allunya un màxim de 152.**  **La Lluna plena es veurà un 14% més gran i fins a un 30% més brillant del que és habitual.** A més, en aquell instant la Lluna estarà a 147.985.477 km del Sol, és a dir, també molt a prop del seu màxim acostament a l'estrella, una ajuda suplementària per a un pleniluni esplendorós **(a les 00.00 la il·luminació serà del 99,4%**).

A prop de l'horitzó la gran bola de la Lluna sembla molt més gran que unes hores més tard, quan flota allà dalt sola, penjada al firmament. Per convèncer-se d'això, n'hi ha prou de fer dues fotografies de la Lluna (o del Sol), una d'enganxada a l'horitzó, una altra al punt més alt, i comprovar després que els diàmetres són idèntics en els dos casos. **Pel mateix preu, quan surti la Lluna, aquesta es veurà de color rogenc, ja que, estant a prop de l'horitzó, la seva llum viatja un camí més llarg a través de l'atmosfera abans d'arribar a la nostra retina**. L'aire absorbeix llavors les longituds d'ona més curtes en benefici de la llum vermella o ataronjada. Falten poques hores per acomodar-se en algun bon lloc d'un bon desert amb una bona palmera a l'horitzó i amb un bon got de vi a la mà per disfrutar d'uns bons segons de glòria còsmica. Si alguna cosa surt malament sempre ho podem **tornar a intentar el 2034.**